מורינגה מכונפת

מורינגה מכונפת (שם מדעי: Moringa oleifera; "מורינגת השמן") הוא מין עץ בסוג מורינגה. המורינגה כלולה במשפחת המורינגיים, המכילה סוג יחיד עם 14 מינים.<ref name=":0"></ref> זהו עץ טרופי שמסוגל לגדול מהר עם מעט מים ולשרוד בתנאי בצורת.<ref name=":1"></ref> כל חלקי העץ אכילים ומהווים מקור מזון חשוב באזורים טרופיים וסוב-טרופיים בעולם.

== תיאור ותפוצה ==
עץ המורינגה הוא עץ נשיר מותנה בעל מבנה אוורירי. לעץ קצב צימוח מהיר, והוא יכול להגיע לגובה של כ-10 מטרים ולקוטר גזע של כחצי מטר.<ref name=":0" /> לחלק מסוגי המורינגה, גזע שתחתיתו מעובה וחלקו העליון דק. העץ בעל תפרחות לבנות ריחניות הדומות לפרחיה של משפחת הקטניות. עונת הפריחה בישראל היא בחודשים נובמבר עד מרץ.<ref name=":0" /> תרמילי העץ בבשלותם דומים לכרעי עוף המכונים באנגלית drumstick ומשמעותם מקל תיפוף. ייתכן שבשל כך, בארצות דוברות אנגלית העץ כונה Drumstick tree, עץ מקלות התיפוף.

מקורו של עץ המורינגה בדרום מערב הודו,<ref name=":0" /> והוא מהווה יבול חשוב בהודו, אתיופיה, הפיליפינים וסודאן. באזורים טרופיים וסובטרופיים רבים נוספים, המורינגה משמשת באופן נרחב כירק למאכל ומרפא.<ref name=":0" />

גם בארץ מגדלים מורינגה, ומייצרים, משווקים ואף מייצאים את תוצריה. מטעי מורינגה קיימים בכפר חיים, בקיבוץ עין השופט, במושב גני טל, בערבה ובשרון. בגידול חקלאי מקובל לגזום את העצים בכל שנה לגובה של 1–2 מטרים, כדי להקל על תהליך הקטיף.<ref name=":0" />

העץ עלול לשמש בית גידול לסוג של עובש אבקתי הפוגע בעגבניות, חצילים ושיחי פלפל.

== שימושים ==
=== שימוש למאכל ===
תרמילי המורינגה הבשלים
באזורים טרופיים וסובטרופיים ברחבי העולם קיים שימוש נרחב במורינגה כצמח מאכל ומרפא.<ref name=":0" /> כל חלקי העץ הם אכילים.<ref name=":1" /> עלי המורינגה נאכלים טריים או מבושלים וטעמם מעט מריר וחריף. לעלים הירוקים ניחוח דק, המזכיר עדשים או בוטנים. ניתן גם לייבש את העלים, לטחון אותם לאבקה ולהוסיף אותה למרק או רטבים.<ref name=":0" /> פרחי המורינגה אכילים גם הם ובטיגון קל טעמם מזכיר פטריות. ניתן להכין מהצמח גם חליטה. המורינגה מניבה תרמילים גדולים וארוכים אותם ניתן לבשל ברטבים ומרקים. ניתן לאכול את התרמילים הצעירים לאחר בישול קצר במים. בתוך התרמילים זרעים, הניתנים לאכילה לאחר בישול או קלייה קצרים, והמזכירים בטעמם אפונת גינה. מהזרעים ניתן למצות גם שמן.<ref name=":0" /> גם שורשי המורינגה נאכלים, וטעמם מזכיר חזרת חריפה.

מבין חלקי הצמח השונים, עלי המורינגה הם המזינים ביותר בשל תכולה גבוהה של ויטמין B, ויטמין C, פרו-ויטמין A, ויטמין K, מנגן וחלבון.<ref name=":0" />

=== שימושים מסורתיים ===
מטע עצי מורינגה
לעץ המורינגה ישנם שימושים רבים ברפואה המסורתית.<ref></ref> כל חלקי העץ: העלים, הזרעים, קליפת הגזע, השורשים, השרף והפרחים משמשים באופן נרחב ברפואה המסורתית.<ref name=":4"></ref> מיצוי מעלי העץ משמש למניעת תת-תזונה ולהגברת ייצור חלב-אם אצל אמהות מיניקות.<ref name=":5"></ref> מהזרעים היבשים של הצמח מפיקים את שמן המורינגה שעל שמו נקרא הצמח: מורינגה אוליפרה - מורינגת השמן. הזרעים והשמן משמשים במוצרים מסחריים לעידון העור ולהזנת שיער. זרעי המורינגה מכילים חומצה בהנית, behenic acid, הנקראת כך כנראה בעקבות הפקתו משמן המורינגה אשר שמו הקדום הוא שיבוש מפרסית על פי שימוש השמן בחודש האחד-עשר של הלוח הפרסי (בהמן). גם ברפואה העממית ההודית אַיוּר וֶדַה קיים שימוש נרחב במורינגה.

המורינגה ותוצרים ממנה משווקים כיום בישראל ומחוצה לה כמוצרי טבע, תוספי מזון וכמוצרים לרפואה החלופית, ולקוסמטיקה. זאת בעקבות מסע שיווק בשיטת הפירמידה החל משנת 2005, למכירת המורינגה כתוסף מזון בעל סגולות רפואיות נרחבות. משווק זה הציג את העץ כ"עץ הפלאים" או "עץ הניסים" וסיפק חומרי פרסום ובהם טענות על אימוץ העץ ותוצריו בידי מדינות עולם שלישי, וטענות על הצלחתו ושימושיו בטיפול במחלות כמו סרטן, אסתמה, אי ספיקת כליות וסוכרת.

=== שימושים רפואיים ===
מבין חלקי העץ השונים, מיצויים מהעלים מכילים את הפעילות האנטי-אוקסידנטית הגבוהה ביותר.<ref name=":4" /> מספר מחקרים שנעשו על הבטיחות בשימוש במיצויים שכאלה הצביעו על רמה גבוהה של בטיחות, ולא נצפו תופעות שליליות במחקרים שנערכו על בני-אדם.<ref name=":4" /> נכון לשנת 2015, פורסמו חמישה מחקרים בבני-אדם על אבקה מעלים מיובשים. מחקרים אלה הדגימו הפחתה בהיפרגליקמיה ועודף שומנים בדם.<ref name=":4" /> מחקרים אחרים מציעים יתרונות רפואיים נוספים של המורינגה, כמו הגנה על רקמות בגוף (כבד, כליות, לב, אשכים וריאות), הפחתת כאב, הפחתת כיבים והפחתת יתר-לחץ דם.<ref name=":4" /> המורינגה מסתמנת גם כאנטי-אוקסידנטית ובעלת השפעות חיסוניות.<ref name=":4" /> המורינגה מהווה צמח מרפא יעיל בטיפול באסתמה, דיזנטריה וסרטן המעי.<ref name=":2"></ref> קיימות גם עדויות ראשוניות לאפקטיביות של המורינגה בטיפול ובמניעה של סוכרת, סרטן ומחלות לב קרדיו-וסקולאריות.<ref name=":5" /><ref></ref> האפקטים הביולוגיים של המורינגה מיוחסים למגוון רחב של פוליפנולים וחומצות פנוליות המצויים בה.<ref name=":4" />

=== שימושים נוספים ===
הוצאת זרעי המורינגה מהתרמילים היבשים
מעבר לשימוש למאכל ורפואה, המורינגה משמשת גם לצרכים נוספים. זרעי העץ משמשים לטיהור מים וניקויים ממתכות כבדות וחומרי צבע.<ref name=":5" /><ref name=":3"></ref><ref name=":2" /> ניתן להשתמש בזרעים גם ליצירת ביו-דיזל.<ref name=":3" /> המורינגה משמשת גם כמשבר רוח ולמניעת סחף קרקע, למשל בהאיטי.<ref name=":0" />

==ראו גם==
* רשימת מיני המורינגה

==קישורים חיצוניים==

== הערות שוליים==

קטגוריה:צמחים שתוארו ב-1785
קטגוריה:טקסונים שתוארו בידי ז'אן-בטיסט דה לאמארק
קטגוריה:מורינגיים
קטגוריה:ערכים שבהם תבנית בריטניקה אינה מתאימה
קטגוריה:צמחי מרפא